CELEX: 32015D0744
Language: el
Date: 2015-05-08 00:00:00
Title: Εκτελεστική απόφαση (ΕΕ) 2015/744 της Επιτροπής, της 8ης Μαΐου 2015, που επιτρέπει το προσωρινό μέτρο το οποίο έλαβαν οι Κάτω Χώρες σύμφωνα με το άρθρο 52 του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου όσον αφορά τις πρόσθετες απαιτήσεις συσκευασίας και επισήμανσης για τα ηλεκτρονικά τσιγάρα που περιέχουν νικοτίνη και τα δοχεία αναπλήρωσης (Κείμενο που παρουσιάζει ενδιαφέρον για τον ΕΟΧ)

9.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 118/8
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/744 ΤΗΣ ΕΠΙΤΡΟΠΉΣ
   της 8ης Μαΐου 2015
   που επιτρέπει το προσωρινό μέτρο το οποίο έλαβαν οι Κάτω Χώρες σύμφωνα με το άρθρο 52 του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου όσον αφορά τις πρόσθετες απαιτήσεις συσκευασίας και επισήμανσης για τα ηλεκτρονικά τσιγάρα που περιέχουν νικοτίνη και τα δοχεία αναπλήρωσης
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (1), και ιδίως το άρθρο 52,
   Εκτιμώντας τα ακόλουθα:
   
               (1)
            
            
               Στις 10 Μαρτίου 2015 οι Κάτω Χώρες ενημέρωσαν την Επιτροπή, σύμφωνα με το άρθρο 52 παράγραφος 1 του κανονισμού (ΕΚ) αριθ. 1272/2008, ότι έχει βάσιμους λόγους να θεωρεί ότι τα νικοτινούχα ηλεκτρονικά τσιγάρα και δοχεία αναπλήρωσης, αν και ανταποκρίνονται στις απαιτήσεις του παρόντος κανονισμού, συνιστούν σοβαρό κίνδυνο για την ανθρώπινη υγεία λόγω της επισήμανσης και της συσκευασίας. Στις 24 Νοεμβρίου 2014 οι Κάτω Χώρες θέσπισαν ένα προσωρινό μέτρο σχετικά με προσωρινούς κανονισμούς για τα ηλεκτρονικά τσιγάρα. Το μέτρο αυτό δημοσιεύθηκε στην Επίσημη Εφημερίδα του Βασιλείου των Κάτω Χωρών στις 28 Νοεμβρίου 2014 (στο εξής «το διάταγμα») (2). Οι Κάτω Χώρες ενημέρωσαν τα άλλα κράτη μέλη και τον Ευρωπαϊκό Οργανισμό Χημικών Προϊόντων σχετικά με το διάταγμα στις 12 Μαρτίου 2015.
            
         
               (2)
            
            
               Το άρθρο 4 παράγραφος 1 του διατάγματος ορίζει ότι τα νικοτινούχα ηλεκτρονικά τσιγάρα και δοχεία αναπλήρωσης πρέπει να είναι ασφαλή για τα παιδιά, και το άρθρο 4 παράγραφος 2 ορίζει ότι τα δοχεία αναπλήρωσης πρέπει να διαθέτουν πώμα ασφαλείας για παιδιά, ακόμη και αν αυτό δεν απαιτείται από τον κανονισμό (ΕΚ) αριθ. 1272/2008. Στο πλαίσιο αυτό θα πρέπει να σημειωθεί ότι, για τους σκοπούς του κανονισμού (ΕΚ) αριθ. 1272/2008, τα ηλεκτρονικά τσιγάρα μπορούν να θεωρηθούν μείγμα σε δοχείο. Με την υπαγωγή τόσο των ηλεκτρονικών τσιγάρων όσο και των δοχείων αναπλήρωσης στην απαίτηση να διαθέτουν πώμα ασφαλείας για παιδιά ανεξάρτητα από το όριο συγκέντρωσης νικοτίνης στο μείγμα, το διάταγμα επιβάλλει πρόσθετες απαιτήσεις οι οποίες υπερβαίνουν τις διατάξεις του κανονισμού (ΕΚ) αριθ. 1272/2008. Το άρθρο 7 παράγραφος 2 του διατάγματος ορίζει ότι, στον βαθμό που η σύσταση να τηρείται το προϊόν μακριά από παιδιά δεν είναι υποχρεωτική βάσει του κανονισμού (ΕΚ) αριθ. 1272/2008, η εν λόγω σύσταση πρέπει να αναγράφεται στη μονάδα συσκευασίας και σε κάθε εξωτερική συσκευασία. Ως εκ τούτου, το διάταγμα υπερβαίνει τις υποχρεώσεις επισήμανσης βάσει του κανονισμού (ΕΚ) αριθ. 1272/2008. Για τους λόγους αυτούς, οι πρόσθετες απαιτήσεις που προβλέπονται στο άρθρο 4 παράγραφοι 1 και 2 και στο άρθρο 7 παράγραφος 2 του διατάγματος μπορούν να εμποδίζουν τη διάθεση στην ολλανδική αγορά των προϊόντων που συμμορφώνονται με τους ισχύοντες κανόνες δυνάμει του κανονισμού (ΕΚ) αριθ. 1272/2008.
            
         
               (3)
            
            
               Οι Κάτω Χώρες έχουν προβάλει βάσιμους λόγους για τους οποίους θεωρούν ότι τα νικοτινούχα ηλεκτρονικά τσιγάρα και δοχεία αναπλήρωσης συνιστούν σοβαρό κίνδυνο για την υγεία του ανθρώπου. Ενώ κατά το πρώτο εξάμηνο του 2013 καταγράφηκαν μόνο δύο περιπτώσεις δηλητηρίασης, ο αριθμός αυτός αυξήθηκε το δεύτερο εξάμηνο του έτους, με αποτέλεσμα να καταγραφούν συνολικά 33 περιπτώσεις για το 2013 και 43 για το 2014. Το 2013, σε 27 περιπτώσεις, τα μείγματα είχαν προσληφθεί από το στόμα· μεταξύ των καταναλωτών αυτών περιλαμβάνονταν 8 παιδιά ηλικίας 0 έως 4 ετών. Τα μέτρα επισήμανσης και συσκευασίας που προβλέπει το διάταγμα είναι τέτοια που μπορούν να εμποδίσουν την πρόσβαση παιδιών στα εν λόγω μείγματα και, κατά συνέπεια, είναι κατάλληλα για να περιορίσουν τον κίνδυνο για την υγεία των παιδιών.
            
         
               (4)
            
            
               Οι διατάξεις του διατάγματος αντικατοπτρίζουν τις διατάξεις του άρθρου 20 της οδηγίας 2014/40/ΕΕ του Ευρωπαϊκού Κοινοβουλίου και του Συμβουλίου (3). Τα κράτη μέλη πρέπει να θέσουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την εν λόγω οδηγία το αργότερο στις 20 Μαΐου 2016.
            
         
               (5)
            
            
               Το διάταγμα συνιστά προσωρινό μέτρο το οποίο μπορεί να παραμείνει σε ισχύ έως ότου τεθούν σε εφαρμογή τα μέτρα που θέσπισαν οι Κάτω Χώρες για τη μεταφορά της οδηγίας 2014/40/ΕΕ στο εθνικό τους δίκαιο. Επομένως, τα μέτρα θα πρέπει να επιτραπούν έως τις 19 Μαΐου 2016.
            
         
               (6)
            
            
               Για να μπορέσει η Επιτροπή να τηρήσει την προθεσμία των 60 ημερών για την έκδοση της απόφασής της, όπως προβλέπεται στο άρθρο 52 παράγραφος 2 του κανονισμού (ΕΚ) αριθ. 1272/2008, η παρούσα απόφαση θα πρέπει να αρχίσει να ισχύει την ημέρα της δημοσίευσής της.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (4),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το προσωρινό μέτρο που προβλέπεται στο άρθρο 4 παράγραφοι 1 και 2 και στο άρθρο 7 παράγραφος 2 του διατάγματος της 24ης Νοεμβρίου 2014 και το οποίο αφορά προσωρινούς κανονισμούς για τα ηλεκτρονικά τσιγάρα και κοινοποιήθηκε στην Επιτροπή από τις Κάτω Χώρες στις 10 Μαρτίου 2015 επιτρέπεται έως τις 19 Μαΐου 2016.
   Άρθρο 2
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 8 Μαΐου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 353 της 31.12.2008, σ. 1.
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28 Νοεμβρίου 2014, αριθ. 456, σ. 1.
   
      (3)  Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση των προϊόντων καπνού και των συναφών προϊόντων και την κατάργηση της οδηγίας 2001/37/ΕΚ (ΕΕ L 127 της 29.4.2014, σ. 1).
   
      (4)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).